પાવર ડ્રેસિંગ એટલે એવા પ્રકારનું વસ્ત્ર પરિધાન જેને પહેરવાથી સ્ત્રીનું વ્યક્તિત્વ ઠસ્સાદાર લાગે. તે પછી કોર્પોરેટ વેરમાં પહેરાતા સ્કર્ટ, બ્લેઝર કે કોટ અથવા તો સાડી કે પછી કુર્તો અને ચૂડીદાર જ કેમ ન હોય. જે પોશાક પહેર્યા બાદ સ્ત્રીનો એક દમામ જોવા મળે તેને પાવર ડ્રેસિંગ તરીકે વ્યાખ્યાયિત કરવામાં આવે છે. સ્ત્રીઓને સહજ લાગે અને તેમની ગરિમા જળવાય તેવા પ્રકારના આઉટફિટ્સમાં બંધ ગળાના ડ્રેસ,કુર્તા, બ્લાઉઝ મહત્વનો ભાગ ભજવે છે. સ્ટાઇલિશ ડ્રેસિસ કરતા જ્યારે પણ કોઈ યુવતી બંધ ગળા અને લોંગ સ્લીવના કુર્તામાં જોવા મળે ત્યારે એક જુદા જ પ્રકારનો આત્મવિશ્વાસ તેના વ્યક્તિત્તવમાં જોવા મળે છે તેવું ફેશન જગતના જાણકારનું માનવું છે. મોટા ભાગે પાઇલટ, બેંક કર્મચારી,, ડોક્ટર, પત્રકારના પ્રોફેશન માટે તેમની કંપનીઓ બ્લેઝર વાળા ડ્રેસ ડિઝાઇન કરાવતી હોય છે. ડોક્ટરના વ્યવસાયમાં તો ફરજ અને વ્યવસાયના ભાગરૂપે કોલરવાળો વ્હાઇટ શર્ટ જોવા મળતો હોય છે.